Истраживање вишеструких показатеља (МICS7)

**Задаци анкетара и мерача и процедура за њихов избор**

**Спровођење теренског прикупљања података у MICS7 истраживању**

МICS7 истраживање ће бити спроведено у периоду од **15. септембра до 15. децембра 2025.** на узорку од око 10.000 домаћинстава. За теренско прикупљање података, Републички завод за статистику ће ангажовати **до 66 кандидата** од којих ће до 55 кандидата бити ангажовано на пословима анкетара, а 11 кандидатa на пословима мерења деце.

Према МICS7 методологији, теренски део истраживања реализоваће се као тимски рад – биће формирано 11 тимова. Тим чине 1 мерач и највише 5 анкетара. Требало би да сви чланови тима живе на територији града/општине у којој се тим формира пошто је планирано да сви чланови заједно одлазе на терен. Тим треба да има бар два члана који ће користити два приватна возила за рад на терену.

Тим има задатак да обави анкетирање изабраних домаћинстава у свим пописним круговима за које је задужен (око 20 домаћинстава за сваки пописни круг). Анкетирање се реализује методом интервјуа а за унос података се користи преносиви рачунар (лаптоп).

**Према захтевима MICS методологије и због природе истраживања – послове анкетара могу обављати искључиво лица женског пола, док послове мерача могу обављати искључиво лица мушког пола.**

Ради транспарентности и непристрасности приликом избора анкетара и мерача, израђен је и овај документ, који је саставни део јавног позива.

**Задаци и период ангажовања анкетара и мерача**

**Основни задаци анкетара су да:**

* присуствује целокупној и целодневној обуци за анкетара у трајању од 23 дана – од 18. августа до 9. септембра 2025. године;
* детаљно упозна садржај методолошких и других упутстава МICS7 истраживања и да их се придржава;
* током рада на терену сарађује са осталим члановима тима и да своје обавезе у потпуности извршава у складу са обавезама анкетара дефинисаним у МICS7 упутствима.

**Основни задаци мерача су да:**

* присуствује целокупној и целодневној обуци за мерача у трајању од 13 дана – од 28. августа до 9. септембра 2025. године;
* детаљно буде упознат са садржајем приручника за антропометрију, садржајем методолошких и других упутстава МICS7 истраживања и да их се придржава;
* током обуке и током спровођења истраживања на терену, у складу са приручником за антропометрију, врши антропометријско мерење деце, користећи опрему за мерење која ће му бити обезбеђена;
* са собом носи, одржава и чува опрему за мерење јер сноси одговорност за одржавање исправности исте и да врати опрему у исправном стању по завршеном теренском раду.

**Период радног ангажовања анкетара и мерача:** од 15. септембра до 15. децембра 2025. године, у ком периоду ће бити пријављени на Централни регистар обавезног социјалног осигурања (ЦРОСО)**.**

**Услови које кандидати за анкетара и мерача треба да испуне**

**Општи услови које кандидат треба да испуни су да:**

* буде држављанин Републике Србије;
* има пребивалиште или пријављено боравиште у Републици Србији;
* има најмање 18 година старости у тренутку попуњавања пријаве и да буде радно способан;
* има стечено најмање формално средње образовање у трогодишњем трајању;
* није осуђиван, против кандидата није покренута истрага и против њега се не води кривични поступак.

**Посебни услови које кандидат треба да испуни су да:**

* познаје основе дигиталне писмености (само за анкетаре) – предвиђено је тестирање кандидата и оно је елиминационог карактера;
* присуствује целокупној обуци у трајању од 23 дана за анкетара, односно 13 дана за мерача;
* лице буде незапослено (односно од почетка обуке 18. августа (за анкетаре), или 28. авуста (за мераче), па до завршетка истраживања тј. 15. децембра 2025. године не буде у радном односу/радно ангажован код другог послодавца, са пуним/непуним радним временом) или да је корисник старосне пензије.

**Начин пријављивања**

Кандидати се пријављују искључиво преко електронске пријаве, на веб-сајту РЗС-а (www.stat.gov.rs).

Јавни позив за пријављивање кандидата за рад у својству анкетара и мерача **биће отворен од 3. јула (од 8.00 часова) до 8. јула (до 20.00 часова) 2025. године**.

Кандидат може да попуни само једну пријаву.

**Критеријуми за избор кандидата**

**Кандидати се рангирају према следећем систему бодовања:**

1) Највиша завршена школа

* **Висока** – основне академске студије (најмање 240 ЕСПБ) или специјалистичке струковне студије (180+60 ЕСПБ); мастер академске или мастер струковне студије; основне (дипломске) студије у трајању од 4 до 6 година (по старом програму); специјалистичке академске студије после мастера или магистарске студије (по старом програму); докторске студије – **5 бодова**;
* **Виша** – основне академске или основне струковне студије (најмање 180 ЕСПБ), виша школа или први степен факултета (по старом програму) – **4 бода**;
* Средња школа **у четворогодишњем** трајању – **3 бода**;
* Специјализација после **завршене средње стручне школе** – **3 бода**
* Средња школа **у трогодишњем** трајању – **2 бода**.

2) Радни статус у тренутку пријаве

* Незапослено лице – **5 бодова**;
* Пензионер (старосни или породични) – **3 бода**.

3) Коришћење приватног возила

* Могућност коришћења приватног возила за обављање теренског рада – **5 бодова**.

4) Пријављено пребивалиште

* Лице које има пребивалиште у граду/општини у којем је седиште МICS7 тима, за који се пријављује – 10 бодова.

**Максималан број бодова које кандидат може да оствари по пријави је 25.**

По истеку термина за пријављивање, РЗС формира листу пријављених кандидата са освојеним бројем бодова (оствареним бодовањем података који су наведени у пријави) по градовима/општинама у којима се формира МICS7 тим, и то посебно за анкетаре, а посебно за мераче

**Врста уговора који је могуће закључити са изабраним кандидатима**

Са изабраним кандидатима закључује се Уговор о обављању привремених и повремених послова.

**Напомена:** Уговор о обављању привремених и повремених послова не може се закључити са лицем које има статус обавезно осигураног лица у смислу Закона о пензијском и инвалидском осигурању (осигураници самосталних делатности, пољопривредници, адвокати и др.).

РЗС није одговоран за евентуални губитак или промену права лица до које може доћи услед промене његовог радноправног статуса и остваривања накнаде на рад (нпр: обустављање исплате породичне пензије, промене основа пријаве у Централном регистру обавезног осигурања, накнаде за случај незапослености, учешће у програмима стручног усваршавања, програма „Моја прва плата“ и сл.).

Са корисником инвалидске пензије не може се закључити Уговор о обављању привремених и повремених послова.

Кориснику породичне пензије који стекне својство осигураника, склапањем уговора о обављању привремених и повремених послова може бити обустављена исплата породичне пензије за време трајања уговора у складу са чланом 117. Закона о пензијском и инвалидском осигурању.

**Поступак избора кандидата**

На основу бодовања **података који су наведени у пријави** формираће се листа кандидата који се позивају за предају документације, тестирање и разговор.

**Избор кандидата биће обављен у три фазе:**

1. на основу бодовања података којим се потврђује тачност података наведених у пријави – **након провере предатих докумената**;
2. на основу бодовања приликом тестирања знања рада на рачунару (елиминационо, осим за мераче који неће бити тестирани) – **након** **тестирања анкетара за рад на рачунару;**
3. на основу бодовања са разговорa – **разговор са члановима Комисије за избор кандидата.**
4. **Избор пријављених кандидата за предају документације разговорразговоокументације**

Избор кандидата за анкетаре и мераче за предају документације, тестирање и разговор врши се на основу бодова које су кандидати навели у пријави. Кандидати ће бити рангирани по градовима/општинама у којима се формира МICS7 тим, и то посебно за анкетаре, и посебно за мераче.

**Документација обавезна за све кандидате:**

* фотокопија личне карте, односно очитана лична карта или фотокопија пасоша;
* фотокопија дипломе или потврда образовне установе о стеченој стручној спреми и оригинал на увид;
* ако кандидат није у могућности да донесе диплому на увид, прихвата се и оверена фотокопија дипломе;
* као доказ о завршеној средњој школи, уместо дипломе средње школе, прихвата се и Уверење о студирању или други одговарајући доказ о уписаном факултету високе или више школе (индекс, потврда и сл.);
* ако кандидат има диплому стечену у иностранству, признаје се само нострификована диплома или потврда о предатом захтеву за нострификацију (изузетак су дипломе стечене у Црној Гори или у Републици Српској);
* уверење о некажњавању (издаје МУП, не старије од 6 месеци);
* уверење да се против кандидата не води кривични поступак и да није покренута истрага (издаје основни суд, не старије од 6 месеци).

***Напомена*:** Уколико се не обезбеде тражена уверења (једно или оба), кандидат приликом предаје докумената треба да, под пуном кривичном и материјалном одговорношћу, потпише изјаву о некажњавању, односно изјаву да се против њега не води кривични поступак нити да је покренута истрага. Уколико кандидат буде изабран, потребно да уверења достави РЗС-у најкасније до 25. јула 2025. године.

**Незапослена лица**, поред обавезне документације, достављају још и:

* потврду, из надлежне филијале ПИО фонда, да кандидату у тренутку пријаве не тече стаж осигурања, односно да није радно ангажован.

**Пензионери (старосни или породични)**,поред обавезне документације, достављају још и:

* фотокопију последњег пензионог чека, или фотокопију решења о пензији.

**Запослена лица,** поред обавезне документације, достављају још и:

* потврду, из надлежне филијале ПИО фонда, да кандидату на дан 14. августа не тече стаж осигурања, односно да није радно ангажован. Скенирану или сликану потврду треба доставити најкасније до 15. августа, на имејл nela.marjanovic@stat.gov.rs

Уколико кандидат у предвиђеном року не поднесе на увид тражена документа или се увидом у тражена документа установи да не испуњава опште услове дефинисане јавним позивом, биће искључен из даљег поступка.

Уколико се, увидом у тражена документа, установи да кандидат није дао тачне податке на основу којих је бодован, ти бодови ће му се одузети и биће поново рангиран. У зависности од новог бодовања, могуће је позвати следећег кандидат са ранг-листе.

Уколико се кандидат не јави Комисији за избор кандидата, нити се појави у предвиђеном термину за предају докумената и разговор, сматраће се да је одустао од рада у MICS7 истраживању.

На веб-сајту РЗС-а, **9. јула 2025. године** биће објављена листа кандидата који су ушли у ужи избор, а на основу броја бодова остварених са пријаве (првих 20 кандидата за анкетаре – који ће бити позвани на тестирање и разговор и првих 5 кандидата за мераче – који ће бити позвани на разговор).

Уколико поједини кандидати имају исти број бодова као и 20. кандидат са листе за предају документације, сви ће бити позвани на пријем документације.

Уз листу, биће објављено и обавештење о месту и времену пријема документације, тестирања рада на рачунару и одржавања разговора.

**2. Тестирање познавања рада на рачунару**

Тестирање рада на рачунару спроводи се само за кандидате који су се пријавили за рад у својству анкетара.

Тестирање се спроводи у РЗС-у преко веб-апликације за тестирање кандидата (у даљем тексту: тест). Тест се састоји од 10 питања и практичног задатка (провера знања рада на рачунару). Максималан број бодова које кандидат може да оствари на тесту је 26. Кандидат је у обавези да заврши тест за 15 минута. По завршетку теста, кандидат добија информацију о укупном броју остварених бодова, односно информацију да ли је положио тест или не. Сматра се да је кандидат положио тест ако оствари најмање 50% бодова.

**3. Рангирање према бодовима оствареним на разговору**

Кандидат за анкетара који је успешно положио тест рада на рачунару пролази у наредну фазу изборног поступка, тј. обавља разговор са Комисијом за избор кандидата.

Разговор се обавља појединачно са сваким кандидатом (анкетар или мерач). Разговор обухвата пет области: комуникативност, доступност/сарадљивост, тимски рад/лидерство, уважавање других и „да ли ви желите нас нешто да питате“. За сваку област кандидат може добити од 0 до 4 бода (максимално **20 бодова**).

Сматра се да кандидат није задовољио на разговору уколико за било коју област добије 0 бодова. Кандидат који није задовољио на разговору, као и кандидат који није дошао на разговор или је током разговора одустао од рада у MICS7 истраживању, аутоматски се искључује из изборног поступка и не рангира се.

Бодови са разговора додају се бодовима након пријема документације и тестирања рада на рачунару (само за анкетаре), па се на основу укупног броја остварених бодова формира ранг-листа кандидата за обуку. Рангирање се врши унутар општине/града у којем се формира тим, и то посебно за анкетаре, и посебно за мераче.

**Предност при избору:**

У случају да кандидати остваре исти укупан број бодова, предност ће имати кандидати са већим бројем бодова добијених на разговору.

**Напомена:** У случају да након истека рока за подношење документације и разговора није обезбеђен потребан број кандидата, биће позвани пријављени кандидати (следећи по броју бодова, „испод црте”) да поднесу документацију и на разговор – до испуњења потребног броја.

Разговор са кандидатима ће се обавити у периоду **од 14. до 16. јула 2025. године**.

**Објављивање прелиминарне и коначне листе кандидата и рокови за приговор и жалбу**

**Прелиминарна листа кандидата** која се формира након пријема документације, тестирања и разговора са кандидатима, биће објављена на веб-сајту РЗС-а **17. јула 2025. године.**

Пријем документације, тестирање рада на рачунару, као и разговор са кандидатима обавиће се истог дана.

Рок за достављање приговора кандидата на Прелиминарну листу је до **19. јула 2025**. **године**, на адресу која ће бити објављена уз Прелиминарну листу. Кандидати који уложе **приговор**, одговор ће добити искључиво путем електронске поште на имејл-адресу са које су уложили приговор, и то најкасније **до 22. јула 2025. године**.

Кандидати који нису задовољни одговором Комисије на приговор могу уложити жалбу РЗС-у и то најкасније **до 23. јула 2025. године**, до 16.00 часова, искључиво путем електронске поште на мејл- адресу: nela.marjanovic@stat.gov.rs. Кандидати који уложе **жалбу**, одговор ће добити искључиво путем електронске поште, на адресу са које су уложили жалбу, и то најкасније **до 24. јула 2025**. **године**.

У разматрање од стране РЗС-а, биће узете у обзир искључиво образложене жалбе, односно жалбе које садрже основне податке о подносиоцу жалбе (име и презиме, назив изабране општине/града где се формира тим за који се кандидат пријавио на Јавни позив), уз које треба да буде достављен и Приговор који је поднет надлежној Комисији и Одговор на приговор.

Сви приговори и жалбе који буду достављени након назначених рокова, сматраће се неблаговременим.

**Коначна листа изабраних кандидата биће објављена на веб-сајту РЗС-а 25. јула 2025. године.** Уз листу, биће објављен и линк преко кога ће изабрани кандидати попунити додатне податке неопходне за израду уговора о ангажовању (број текућег рачуна – који треба да гласи на лично име, назив банке и др.) и да приложе фотографију у електронској форми ради израде идентификационе картице (ИД) која је потребна за рад на терену.

**Предвиђена надокнада за рад анкетара и мерача**

**Анкетар надокнаду добија по исправно попуњеном упитнику, а мерач по радном дану.**

**Надокнаде за рад анкетара и мерача су:**

Упитник за домаћинство – 600 РСД;

Упитник за жену – 570 РСД;

Упитник за мушкарца – 420 РСД;

Упитник за дете од 5 до 17 година – 420 РСД;

Упитник за дете до 5 година – 480 РСД, и

Мерач – дневница (3400) (максимално 57 дана рада).

**Поред тога, плаћени су и сви реални путни трошкови за присуствовање обуци и за рад на терену.**

**Најважнији датуми:**

|  |  |
| --- | --- |
| **Активности** | **Датуми** |
| Пријава кандидата | 3–8. јула 2025. |
| Објављивање листе кандидата који се позивају на тестирање и разговор (на основу бодова) | 9. јул |
| Пријем документације, тестирање кандидата и разговор са кандидатима | 14–16. јула |
| Објављивање Прелиминарне листе кандидата | 17. јул |
| Рок за подношење приговора  | до 19. јула |
| Разматрање приговора | до 22. јула |
| Рок за подношење жалби | до 23. јула |
| Разматрање жалби | до 24. јула |
| Објављивање Коначне листе изабраних кандидата | до 25. јула |
| Централизована обука **анкетара** (23 дана) | 18. август – 9. септембар |
| Централизована обука **мерача** (13 дана) | 28. август – 9. септембар |
| Рад на терену  | 15. септембар – 15. децембар 2025. |

Централизована МICS7 обука биће одржана у хотелу Слободау Шапцу.

**Сисак градова/општина у којима се формирају тимови:**

**Напомена: Тимови под редним бројевима 9, 10 и 11, истраживање спроводе у Ромским насељима.**

|  |  |  |  |  |
| --- | --- | --- | --- | --- |
| **Седиште тима** | **Редни број тима** | **Градови/општине у којима ће се спроводити МICS истраживање (које покрива тим)** | **Број потребних****анкетара** | **Број потребних мерача** |
| Београд | 1 | Нови Београд, Обреновац, Савски Венац, Стари Град, Вождовац, Врачар, Звездара | 5 | 1 |
| Зрењанин | 2 | Кикинда, Нова Црња, Нови Бечеј, Сечањ, Зрењанин, Бела Црква, Ковачица, Ковин, Панчево, Пландиште, Вршац, Чукарица, Палилула (Београд)  | 5 | 1 |
| Суботица | 3 | Бач, Бачка Паланка, Бечеј, Беочин, Кула, Нови Сад, Оџаци, Сремски Карловци, Темерин, Тител, Врбас, Жабаљ, Ада, Бачка Топола, Сента, Сомбор, Суботица | 5 | 1 |
| Сремска Митровица | 4 | Сурчин, Земун, Инђија, Пећинци, Рума, Шид, Сремска Митровица, Стара Пазова, Богатић, Коцељева, Крупањ, Лозница, Љубовија, Шабац, Ваљево, Љиг, Мионица, Уб | 5 | 1 |
| Ужице | 5 | Александровац, Брус, Чачак, Горњи Милановац, Краљево, Крушевац, Трстеник, Врњачка Бања, Нови Пазар, Тутин, Ариље, Бајина Башта, Чајетина, Ивањица, Нова Варош, Пожега, Прибој, Пријепоље, Севојно, Ужице | 5 | 1 |
| Смедерево | 6 | Барајево, Гроцка, Лазаревац, Младеновац, Раковица, Сопот, Голубац, Костолац, Кучево, Петровац на Млави, Пожаревац, Смедерево, Смедеревска Паланка, Велика Плана, Велико Градиште, Рача, Аранђеловац, Свилајнац, Топола | 5 | 1 |
| Ниш | 7 | Блаце, Црвени Крст, Дољевац, Гаџин Хан, Куршумлија, Медијана, Мерошина, Палилула (Ниш), Пантелеј, Прокупље, Бојник, Босилеград, Бујановац, Лебане, Лесковац, Сурдулица, Владичин Хан, Врање, Врањска Бања | 5 | 1 |
| Зајечар | 8 | Бор, Кладово, Књажевац, Мајданпек, Неготин, Сокобања, Зајечар, Ћуприја, Деспотовац, Јагодина, Кнић, Крагујевац, Параћин, Рековац, Алексинац, Бела Паланка, Сврљиг, Пирот, Жагубица  | 5 | 1 |
| Нови Сад | 9 | Чукарица, Нови Београд, Палилула (Београд), Раковица, Сурчин, Земун, Звездара, Бач, Беочин, Нови Сад, Панчево, Вршац, Пећинци, Сремска Митровица, Апатин, Кањижа, Сомбор, Кикинда, Зрењанин, Коцељева, Лозница  | 5 | 1 |
| Краљево | 10 | Лазаревац, Деспотовац, Крагујевац, Параћин, Краљево, Крушевац, Бела Паланка, Црвени Крст, Куршумлија, Палилула (Ниш), Нови Пазар, Костолац, Пожаревац, Смедерево, Смедеревска Паланка, Пријепоље, Лајковац, Ваљево, Бор, Књажевац | 5 | 1 |
| Лесковац | 11 | Бојник, Бујановац, Лебане, Лесковац, Сурдулица, Владичин Хан, Власотинце, Врање, Врањска Бања, Дољевац, Пирот, Прокупље | 5 | 1 |